༧ལོ་ཆེན་དགེ་འདུན་ཆོས་འཕེལ་ནི་སྔ་འགྱུར་གྱི་ལུགས་ལ་མོས་ཤིང་།ཕྱི་འགྱུར་གྱི་ཚིག་ཟིན་ལ་བསྒྱུར་བའི་ཚུལ་དེར་ཅུང་མ་མཉེས་ཀྱང་།སྔ་འགྱུར་དང་ཕྱི་འགྱུར་གཉིས་ལ་རང་རང་གི་ཁྱད་ཆོས་རེ་ཡོད་པ་ཁས་ལེན་གནང་ཡོད།དེ་ཡང་སྔ་འགྱུར་གྱི་ལོ་ཆེན་ཚོས་སྔོན་ལ་མ་ཡིག་ཧྲིལ་པོར་གོ་བ་རིལ་གྱིས་ལོན་པ་གནང་རྗེས།དེ་བོད་སྐད་རང་གི་ཐོག་ནས་ཕབ་བསྒྱུར་གནང་སྟངས་དེ་ལ་ལོ་ཆེན་དགེ་འདུན་ཆོས་འཕེལ་ཉིད་མཉེས་པོ་གནང་གི་ཡོད་པ་དང་།དེ་བཞིན་༼དགེ་འདུན་ཆོས་འཕེལ་གྱི་གསུང་རྩོམ་༽ནང་།དེས་ན་རྣམ་འགྲེལ་དང་དུས་འཁོར་ལྟ་བུའི་གཞུང་བོད་སྐད་ལ་གོ་དཀའ་བ་རྣམས།ལེགས་སྦྱར་གྱི་གཞུང་དང་ཐད་ཀ་ཐད་ཀར་སྦྱོར་བདེ་ལ།སྤྱོད་འཇུག་དང་འདུལ་བ་ལུང་ལྟ་བུའི་སྔ་དར་སྐབས་ཀྱི་འགྱུར་བོད་སྐད་ལ་གོ་བདེ་བ་རྣམས་སྐབས་མང་པོར་རྒྱ་སྐད་ལ་སྦྱོར་མི་བདེ་ཡང་དོན་གྱི་གོ་བ་ཇི་ལྟ་བ་བཞིན་ཐོན་པས་ཤིན་ཏུ་ངོ་མཚར་ཏེ།༡༥ཞེས་གསུངས་པ་འདི་ལས་དོན་དངོས་ཐོག་ཚིག་ཟིན་ལ་ལེགས་པོ་བསྒྱུར་བའི་ཡོན་ཏན་གཅིག་ཞོར་དུ་བསྟན་གནང་བ་སྟེ།སྔར་ལེགས་སྦྱར་ནས་བོད་ཡིག་ལ་ཚུར་བསྒྱུར་བ་རྣམས་ཡང་བསྐྱར་ཕར་ལེགས་སྦྱར་གྱི་སྐད་ལ་བསྒྱུར་དགོས་དུས།འབྲུ་དོན་རེ་རེ་བཞིན་ཚིག་ཟིན་ལ་བསྒྱུར་བ་དེ་ཕྱིར་བསྒྱུར་ན་དང་པོའི་མ་ཡིག་ལྟར་བསྒྱུར་ཐུབ་ཀྱི་ཡོད་པ་དེའོ།།